- Hindi News
- National
- अतिक्रमण हटाया नहीं, बना दिया बायपास संकरा होने की वजह से नहीं बनाए सोल्डर
अतिक्रमण हटाया नहीं, बना दिया बायपास संकरा होने की वजह से नहीं बनाए सोल्डर
बस स्टैंड बायपास के निर्माण में अफसरों की लापरवाही
भास्कर संवाददाता | दतिया
उनाव रोड से कलापुरम तक बनाए जा रहे बस स्टैंड बायपास के निर्माण में विभागीय अधिकारियों द्वारा लगातार लापरवाही बरती जा रही है। सड़क का चौड़ीकरण होना था लेकिन चौड़ीकरण तो नहीं हुआ उल्टा जहां जितनी चौड़ी सड़क है वहीं डामर डलवाया जा रहा है। न अतिक्रमण हटाया गया और न ही अतिक्रमण हटाकर सोल्डर बनवाए गए। दोनों तरफ की साइड अतिक्रमणकारियों के घरों से सट गई हैं। भविष्य में दुर्घटनाओं का अंदेशा तो है ही, साथ ही लगातार बढ़ रही वाहनों की आवाजाही से जाम जैसी समस्याएं भी रहेंगी।
छह करोड़ रुपए की लागत से कराया जा रहा है निर्माण
दतिया शहरी भाग के चौड़ीकरण में बस स्टैंड बायपास और सेंवढ़ा चुंगी बायपास का निर्माण छह करोड़ 40 लाख 90 हजार की लागत से किया जा रहा है। दोनों सड़कें एक ही ठेकेदार द्वारा बनाई जा रही हैं। तकरीबन छह किमी लंबे दोनों बायपास में से सेंवढ़ा चुंगी बायपास का निर्माण पूरा हो चुका है। वहीं बस स्टैंड बायपास का निर्माण चल रहा है। वर्तमान में बस स्टैंड बायपास पर उनाव रोड से बुंदेला कालोनी के पीछे तक डामरीकरण का कार्य पूरा हो चुका है। इसके बाद कलापुरम की तरफ से डामर बिछाने का कार्य चल रहा है।
तकरीबन आठ साल पहले तक यह सड़क केवल पगडंडी हुआ करती थी। आसपास आबादी भी नहीं थी। शहर में रहने वाले लोग ही हार खेतों पर जाने के लिए यहां से निकलते थे। बारिश में एक से डेढ़ फीट तक कीचड़ भरा रहता था। गर्मियों में इस रास्ते पर धूल उड़ती थी। शहर में भारी वाहनों की आवाजाही को कम करने के उद्देश्य वर्ष 2010 में एक करोड़ 28 लाख की लागत से बायपास सड़क का निर्माण कराया गया था। लेकिन यह सड़क ज्यादा दिनों तक नहीं चली और उखड़ गई। जगह-जगह गड्ढों की वजह से लोगों का एक बार फिर इस सड़क पर चलना तक मुश्किल हो गया था। जिससे झांसी, ग्वालियर, शिवपुरी, भांडेर, सेंवढ़ा, उनाव की तरफ से आने वाले बायपास की बजाए शहर के अंदर से निकलने लगे थे। पिछले वर्ष पीडब्ल्यूडी ने बायपास के चौड़ीकरण का प्रस्ताव बनवाया। प्रस्ताव पास होने पर मई 2016 से निर्माण कार्य शुरू हो गया था।
सात साल में दो बार बनी सड़क
पाइप लाइन लीकेज के कारण बंद है कार्य
बीच के हिस्से में पाइप लाइन लीकेज के कारण कार्य बंद है। बायपास पर पौने चार मीटर में डामरीकरण कार्य होना है तथा दोनों तरफ 1.85-1.85 मीटर चौड़े सोल्डर डाले जाने हैं। लेकिन विभागीय अधिकारियों ने ले आउट नहीं डाला जिससे सड़क की चौड़ाई निर्धारित नहीं है।
पीतांबरा पीठ के कारण चौड़ा बायपास होना जरूरी
पुलिस लाइन चुंगी से सेंवढ़ा चुंगी तक फोन लेन सड़क बनी है। लेकिन इस सड़क पर पूरे दिन दो पहिया, चार पहिया, पैदल व तीन पहिया यात्रियों की आवाजाही रहती है। बड़े वाहनों के इस फोरलेन सड़क से निकलने के कारण पिछले सात साल में कई आकस्मिक मौतें हो चुकी हैं और कई घायल भी हुए हैं। राजघाट तिराहा, कलेक्टोरेट के सामने, अनामय आश्रम के सामने, राजगढ़ चौराहा पर पिछले सात साल में आधा दर्जन लोगों की मौत भारी वाहनों की चपेट में आने से हो चुकी है। शनिवार को श्री पीतांबरा पीठ पर लाखों श्रद्धालु दर्शनों के लिए आते हैं। इसलिए कलेक्टोरेट से बम-बम महादेव तक फोरलेन सड़क पर ऑटो का भी आना जाना बंद कर दिया जाता है। चार पहिया सहित सभी भारी वाहनों की निकासी बस स्टैंड बायपास से होती है। यात्री वाहनों के लिए भी यही रूट निर्धारित किया गया है। जिससे जाम लग जाता था। इसलिए बायपास सड़क का चौड़ीकरण आवश्यक हो गया था।
निर्धारित मापदंड के अनुसार बनाई जाएगी सड़क
बायपास सड़क का सीमांकन कराने के लिए पांच-छह महीने पहले प्रशासन को पत्र भेजा गया था। सीमांकन नहीं हुआ है। हम एक बार वहां जाकर देखेंगे कि अतिक्रमण कहां हो गया है। सड़क निर्धारित मापदंडों के अनुसार ही बनाई जाएगी। एके व्यास, एसडीओ, पीडब्ल्यूडी दतिया
बस स्टैंड बायपास के दोनों तरफ सरकारी जगह पर अतिक्रमण कर बनाए गए मकान।
tgl_Latn sot_Latn hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva